Predsednik Republike Srpske Milorad Dodik izjavio je danas u Banjaluci da je neprihvatljivo što Srbi nisu konstitutivan narod u Hercegovačko-neretvanskom kantonu i da ovaj problem treba rešiti.

Foto: Siniša Pašalić / RAS Srbija Milorad Dodik

- Ovo pitanje nije u ingerenciji Republike Srpske. Republika Srpska, ukoliko ovo pitanje ne bude brzo rešeno, koncipiraće odnos prema drugima tražeći da ovo bude rešeno ili da bude obustavljeno odlučivanje na nivou BiH o bilo kom pitanju - izjavio je Dodik.

Na pitanje da li je Srpska potpisala ili će potpisati saglasnost koja se odnosi na isporuku gasa iz Hrvatske u Rafineriju nafte u Brodu, Dodik je rekao da je dogovoreno da se do izgradnje gasovoda u Srpskoj taj gas koristi za potrebe Rafinerije u Brodu zbog ekološke dozvole za rad.

- U momentu kada izgradimo naš gasovod, sve će biti preusmereno, i to je dogovor sa Rusima. Nikakvo dalje proširenje gasovoda od Broda prema Doboju se neće dogoditi. Za to nema saglasnosti - rekao je Dodik.